ସହଯୋଗ ଯୋଜନାରେ ମହିଳା ବୁଣାକାରଙ୍କୁ ଚରଖା ପ୍ରଦାନ\nସାକ୍ଷୀଗୋପାଳ, ୧୬।୧୨(ଡି.ଏନ୍.ଏ.): ପୁରୀ ଜିଲା ସତ୍ୟବାଦୀ ବ୍ଲକ ଶ୍ରୀରାମଚନ୍ଦ୍ରପୁର ପଞ୍\nସହଯୋଗ ଯୋଜନାରେ ମହିଳା ବୁଣାକାରଙ୍କୁ ଚରଖା ପ୍ରଦାନ\t December 16th, 00:00 AM December 16th, 00:00 AM\nସାକ୍ଷୀଗୋପାଳ, ୧୬।୧୨(ଡି.ଏନ୍.ଏ.): ପୁରୀ ଜିଲା ସତ୍ୟବାଦୀ ବ୍ଲକ ଶ୍ରୀରାମଚନ୍ଦ୍ରପୁର ପଞ୍ଚାୟତ ନରକୋଳିଗୋରଡ଼ା ଗ୍ରାମରେ ଶନିବାର ନାଲ୍କୋ ପକ୍ଷରୁ ଗ୍ରାମ ସ୍ବରାଜ୍ୟର ବାର୍ତ୍ତାନେଇ ସହଯୋଗ ଯୋଜନାର ଶୁଭାରମ୍ଭ କରାଯାଇଛି। ଏହି ଅବସରରେ ନାଲ୍କୋ ଅଧ୍ୟକ୍ଷ ଡ. ତପନ କୁମାର ଚାନ୍ଦ ମୁଖ୍ୟ ଅତିଥିଭାବେ ଯୋଗଦେଇଥିଲେ। ଗାନ୍ଧୀ-ଗୋପବନ୍ଧୁଙ୍କ ସ୍ବପ୍ନ ଗ୍ରାମୀଣ ମହିଳାଙ୍କୁ ସ୍ବାବଲମ୍ବୀ କରିବା ସହିତ ସ୍ବଚ୍ଛତା ପ୍ରତି ଅଧିକ ଧ୍ୟାନ ଦିଆଯାଉଛି ବୋଲି ସେ କହିଥିଲେ। ସତ୍ୟବାଦୀ ବାଳିକା ବିଦ୍ୟାଳୟ ଛାତ୍ରୀମାନଙ୍କୁ ନାଲ୍କୋ ଏକ ବର୍ଷ ପାଇଁ ହାତଧୁଆ କିଟ ଯୋଗାଇଦେବାକୁ ସେ ସୂଚନା ଦେଇଛନ୍ତି। ଖଦିର ବିକାଶ ହୋଇପାରିଲେ ଗାଁର ବିକାଶ ସହିତ ଏହି ବୃତ୍ତକୁ ଆପଣାଇଥିବା ଲୋକମାନଙ୍କର ବିକାଶ ହୋଇପାରିବ ବୋଲି କେନ୍ଦ୍ର ଖଣି ମନ୍ତ୍ରଣାଳୟର ଯୁଗ୍ମ ସଚିବ ସୁବାସ ଚନ୍ଦ୍ର କହିଥିଲେ। ନାଲ୍କୋର ମାନବସମ୍ବଳ ନିର୍ଦ୍ଦେଶକ ଡ. ବସନ୍ତ କୁମାର ଠାକୁର ଗ୍ରାମୀଣ ମହିଳା, ଯୁବକମାନଙ୍କ ବିକାଶରେ ନାଲ୍କୋ ସାଥୀ ହେବା ପାଇଁ ସଙ୍କଳବଦ୍ଧ ବୋଲି କହିଥିଲେ। ସ୍ବାଗତ ଭାଷଣ ଦେଇଥିଲେ ଖଦି ଗ୍ରାମୋଦ୍ୟୋଗ ନିର୍ଦ୍ଦେଶକ ଉତ୍କଳ କେଶରୀ ସାହୁ। ସାକ୍ଷୀଗୋପୀନାଥ ଖଦି ଗ୍ରାମୋଦ୍ୟୋଗ ସଂଘ ବୁଣାକାରମାନଙ୍କୁ ଚରଖା ପ୍ରଦାନ କରାଯାଇଥିଲା। ଛାତ୍ରୀଛାତ୍ରମାନଙ୍କୁ ହାତଧୁଆ କିଟ୍ ଓ ବୃଦ୍ଧାବୃଦ୍ଧଙ୍କୁ ଅତିଥିମାନେ କମ୍ବଳ ବଣ୍ଟନ କରିଥିଲେ। ସଂଘ ସଭାପତି କୁଳମଣି ମହାରଣା ଅତିଥିମାନଙ୍କୁ ଖଦି ବସ୍ତ୍ରଦେଇ ସ୍ବାଗତ କରିଥିଲେ। ସାକ୍ଷରତା ପାଇଁ କାମ କରୁଥିବା ସରପଞ୍ଚ ଆରତୀ ଦେବୀଙ୍କୁ ସମ୍ବର୍ଦ୍ଧିତ କରାଯାଇଥିଲା।
